राज ठाकरे के खिलाफ परिवादपत्र दायर  
राज ठाकरे ने मुंबई में बीते बुधवार को बम धमाकों के बाद बिहार और उत्तर प्रदेश के लोगों को निशाना बनाकर प्रतिकूल टिप्पणी दी थी।
उत्तर भारतीयों के खिलाफ आपत्तिजनक बयान देने के विरोध में बिहार के मुजफ्फरपुर जिले की एक स्थानीय अदालत में शनिवार को महाराष्ट्र नवनिर्माण सेना के प्रमुख राज ठाकरे के खिलाफ शनिवार को परिवाद पत्र दायर किया गया।  राज ठाकरे ने मुंबई में बीते बुधवार को सिलसिलेवार बम धमाकों के बाद बिहार और उत्तर प्रदेश के लोगों को निशाना बनाकर प्रतिकूल टिप्पणी दी थी। अधिवक्ता सुधीर कुमार ओझा ने ठाकरे के गुरुवार के बयान के विरोध में जिले के मुख्य न्यायिक दंडाधिकारी एसपी सिंह के समक्ष शिकायत दर्ज कराई।  सीजेएम ने इस मामले में न्यायिक दंडाधिकारी :प्रथम श्रेणी: एसके सिंह से शिकायत की जांच करने को कहा है। अधिवक्ता ने अपनी शिकायत में करोड़ों बिहारियों की भावना आहत करने का आरोप लगाते हुए ठाकरे के खिलाफ कानूनी कार्रवाई की मांग की है। अदालत ने इस संबंध में 28 जुलाई को सुनवाई की तिथि निर्धारित की है।  राज ठाकरे ने 14 जुलाई को कहा था कि बिहार और उत्तर प्रदेश से बड़ी संख्या में प्रवासियों के मुंबई में आने के कारण अपराध में बढोतरी होती है और यहां आतंकवादी हमले होते हैं।